b'\n_START_ARTICLE_\nTorca\n_START_PARAGRAPH_\nUna torca, tamb\xc3\xa9 escrit com torq o torc (del llat\xc3\xad torquis o torques, de g\xc3\xa8nere masc. i fem., deverbatiu del verb torqueo, \xc2\xabtor\xc3\xa7ar\xc2\xbb, a causa de la forma torta del collaret) \xc3\xa9s un collaret r\xc3\xadgid i rod\xc3\xb3, que est\xc3\xa0 obert en la part anterior, com una ferradura circular, fet de peces de metall retor\xc3\xa7ades. Tot i estar oberts, semblaven dissenyats per \xc3\xa9sser llu\xc3\xafts de manera semi permanent, i resultarien dif\xc3\xadcils de traure. S\'han trobat proves de l\'\xc3\xbas de torques a les cultures escita, il\xc2\xb7l\xc3\xadria, tr\xc3\xa0cia, celta i altres cultures de l\'edat del ferro (entre els segles VII i III aC). La torca desapareix en la cultura celta en l\'\xc3\xa8poca de les invasions, per\xc3\xb2 durant l\'\xc3\xa8poca dels v\xc3\xadkings, tornen a apar\xc3\xa8ixer collarets en forma de torca. \xc3\x89s important notar que degut al fet que "torc" significa en irland\xc3\xa8s antic \xc2\xabsenglar\xc2\xbb, similar al gal "torcos", es pot establir una relaci\xc3\xb3 amb el valor sagrat de l\'animal en la mitologia c\xc3\xa8ltica. Aix\xc3\xb2 faria pensar en alguna mena d\'equival\xc3\xa8ncia entre el collaret i el s\xc3\xadmbol animal per a mort i resurrecci\xc3\xb3.\n_START_SECTION_\nTerminologia i definici\xc3\xb3\n_START_PARAGRAPH_\nEl terme ve del llat\xc3\xad torquis o torques, de torqueo, \xc2\xabt\xc3\xb2rcer\xc2\xbb, arran de la forma tor\xc3\xa7ada del collaret. T\xc3\xadpicament les dues puntes de la torca presentaven ornaments esculpits amb esferes, poals o formes zoom\xc3\xb2rfiques, i amb menor freq\xc3\xbc\xc3\xa8ncia figures humanes. El cos del collaret estava normalment, encara que no sempre, revestit. Encara que els m\xc3\xa9s comuns eren els collarets, existien tamb\xc3\xa9 polseres d\'aquesta forma. Les torques eren fets de cordes de metall entrella\xc3\xa7at, normalment or, bronze o coure, i en molt pocs casos plata, ferro o altres metalls. Exemples m\xc3\xa9s elaborats, sovint buits per dins, se servien de diverses t\xc3\xa8cniques de fabricaci\xc3\xb3.\n_START_SECTION_\nOr\xc3\xadgens\n_START_PARAGRAPH_\nLa torca apareix a l\'art escita, des dels inicis de l\'edat del ferro, i \xc3\xa9s introdu\xc3\xafda a l\'Europa celta al voltant del 500 aC. Una de les primeres torques descobertes forma part del tresor de Pereshchepina, del segle VII aC. Exemples posteriors s\'han localitzat a l\'aixovar funerari de Tolstaya i a la regi\xc3\xb3 del Kuban, datats al segle IV aC._NEWLINE_Tamb\xc3\xa9 t\xc3\xa9 antecedents als collarets d\'or de l\'edat del bronze, sovint anomenats tamb\xc3\xa9 torcs, com els tres collarets trobats al Tiers Cross (Pembokeshire, Gal\xc2\xb7les), datats entre els segles XII i XI aC. i el tresor de Milton Keynes, que contenia tamb\xc3\xa9 dues torques. Una de les representacions m\xc3\xa9s antigues d\'una torca \xc3\xa9s la del guerrer de Hirschlanden (segle VI aC). La coneguda escultura hel\xc2\xb7len\xc3\xadstica El gal moribund tamb\xc3\xa9 duu una torca.'